## Pravilnik o stručnom ispitu za turističke animatore

### NN 95/1996 (13.11.1996.), Pravilnik o stručnom ispitu za turističke animatore

# **MINISTARSTVO TURIZMA**

Na temelju članka 49. stavka 1. Zakona o turističkoj djelatnosti ("Narodne
novine" br. 8/96.), ministar turizma, donosi

## **PRAVILNIK**

### **O STRUČNOM ISPITU ZA TURISTIČKE ANIMATORE**

I. OPĆE ODREDBE

Članak 1.

Ovim Pravilnikom propisuje se ispitni program za turističke animatore,
sastav ispitne komisije i način polaganja stručnog ispita.

Članak 2.

Stručni ispit za turističkog animatora polaže se pred ispitnom komisijom
na visokom učilištu koje za provođenje stručnih ispita za turističke animatore,
odredi ministar turizma.

II. STRUČNI ISPIT ZA TURISTIČKE ANIMATORE

1. ISPITNI PROGRAM

Članak 3.

(1) Polaganje stručnog ispita za turističkog animatora obavlja se prema
ispitnom programu koji je propisan ovim Pravilnikom.

(2) Ispitni program za turističke animatore sastoji se od općeg i posebnog
dijela.

Članak 4.

Opći dio stručnog  ispita za turističke  animatore  obuhvaća sljedeća
područja:

1. Osnove političkog i gospodarskog sustava Republike Hrvatske,

2. Osnove turizma i turističkog zakonodavstva,

3. Osnove kulture jezičnog izraza i

4. Strani jezici.

Članak 5.

(1) Posebni dio stručnog ispita za turističke animatore obuhvaća sljedeća
područja:

1. Turistički animator,

2. Aspekti turističke animacije,

3. Vizualna komunikacija u turističkoj animaciji i

4. Praktični dio.

(2) Sadržaj pojedinog područja općeg i posebnog dijela ispitnog programa
utvrđuje ispitna komisija prije raspisivanja oglasa za polaganje stručnih
ispita za turističke animatore.

2. SJEDIŠTE VISOKIH UČILIŠTA
NA KOJIMA SE POLAŽE ISPIT

Članak 6.

Sjedišta visokih učilišta, na kojima se organizira polaganje stručnog
ispita za turističke animatore, su:

- Zagreb;

- Opatija;

- Pula;

- Zadar;

- Split;

- Dubrovnik.

3. ISPITNA KOMISIJA

Članak 7.

(1) Ispitnu komisiju pred kojom kandidati za turističkog animatora polažu
stručni ispit, za svako visoko učilište koje je određeno sukladno članku
2. ovoga Pravilnika, rješenjem imenuje ministar turizma.

(2) U ispitnu komisiju pred kojom kandidati za turističkog animatora
polažu ispit, kao članovi, imenuju se nastavnici visokih učilišta, stručni
djelatnici Ministarstva turizma, kao i drugi stručni djelatnici na području
turizma koji moraju imati visoku stručnu spremu, te iskustvo od najmanje
pet godina provedenih na radu u turističkoj djelatnosti ili na radu koji
je u svezi s turističkom djelatnošću.

Članak 8.

(1) Ispitna komisija za polaganje stručnog ispita za turističkog animatora
sastoji se od predsjednika ispitne komisije, tajnika ispitne komisije i
najmanje tri člana.

(2) Ispitna komisija:

1. utvrđuje pravovaljanost prijava za polaganje stručnog ispita za turističkog
animatora;

2. utvrđuje popis prijavljenih kandidata za polaganje stručnog ispita
za turističkog animatora;

3. utvrđuje uspjeh kandidata.

(3) Predsjednik Ispitne komisije:

1. utvrđuje datum održavanja i raspored polaganja stručnog ispita za
turističkog animatora;

2. rukovodi radom ispitne komisije;

3. brine da se rad ispitne komisije odvija u skladu sa Zakonom i ovim
Pravilnikom, te da tajnik ispitne komisije vodi zapisnik o radu ispitne
komisije.

4. PRIJAVE ZA ISPIT

Članak 9.

(1) Kandidat koji želi polagati stručni ispit za turističkog animatora,
nakon objavljenog oglasa o održavanju ispita za turističke animatore, podnosi
prijavu ispitnoj komisiji u roku određenom u oglasu.

(2) U prijavi kandidat treba navesti iz kojih stranih jezika želi polagati
ispit.

(3) Obveze iz stavka 2. ovoga članka oslobođeni su jedino kandidati
koji su stekli zvanje profesora stranog jezika na filozofskom fakultetu,
iz jezika za koji su stekli to zvanje.

Članak 10.

Uz prijavu za polaganje stručnog ispita za turističkog animatora, kandidat
je dužan priložiti:

- domovnicu,

- dokaz o poslovnoj sposobnosti,

- dokaz o završenoj najmanje srednjoj stručnoj spremi i

- dokaz o uplaćenom iznosu naknade troškova stručnog ispita.

Članak 11.

(1) Stručni ispit za turističkog animatora sastoji se od usmenog, pismenog
i praktičnog dijela.

(2) Praktični dio ispita obvezno se izvodi prilikom polaganja posebnog
dijela ispita.

5. OCJENJIVANJE

Članak 12.

Ocjena uspjeha o ispitu je "položio" ili "nije položio".

Članak 13.

O položenom ispitu, visoko učilište kandidatu izdaje uvjerenje o položenom
ispitu za turističkog animatora.

Članak 14.

Kandidat koji nije položio opći dio stručnog ispita za turističkog animatora
ne može pristupiti polaganju stručnog ispita iz posebnog dijela programa.

6. ADMINISTRACIJA ISPITA

Članak 15.

(1) U tijeku polaganja ispita vodi se zapisnik za svakog kandidata posebno
i to na način da se za svakog kandidata u zapisnik posebno unose pitanja
postavljena u pojedinom predmetu.

(2) Zapisnik potpisuju predsjednik i članovi ispitne komisije, te tajnik
ispitne komisije.

(3) Zapisnik se, zajedno s drugom dokumentacijom ispita, obvezno trajno
čuva u arhivu visokog učilišta.

Članak 16.

Tajnik ispitne komisije obavlja ove poslove:

- vodi zapisnik za svakog kandidata posebno;

- brine se da kandidat bude upoznat s rasporedom polaganja ispita;

- sastavlja izvještaj o rezultatu ispita;

- obavlja i ostale poslove u vezi s radom ispitne komisije.

Članak 17.

(1) Svu dokumentaciju ispita čuva tajnik ispitne komisije pred kojom
se polaže stručni ispit za turističkog animatora.

(2) Tajnik ispitne komisije pred kojom se polaže stručni ispit za turističkog
animatora obvezatno dostavlja popis kandidata koji su položili stručni
ispit za turističkog animatora Hrvatskom udruženju hotelijera - Sekciji
turističkih animatora.

Članak 18.

(1) Troškove ispitne komisije za polaganje stručnog ispita za turističkog
animatora snosi kandidat.

(2) Visinu iznosa troškova po kandidatu za turističkog animatora utvrđuje
ispitna komisija, a ovaj iznos objavljuje se zajedno s oglasom o provođenju
ispita za turističke animatore.

III. ZAVRŠNA ODREDBA

Članak 19.

Ovaj Pravilnik stupa na snagu osmoga dana od dana objave u "Narodnim
novinama", a primjenjivat će se od 31. prosinca 1996. godine.

Klasa: 011-01/96-01/28
Urbroj: 529-02/96-01
Zagreb, 8. listopada 1996.

Ministar
**mr. Niko Bulić,** v. r.

Pravilnik, NN 95/1996-1910